ธ.ก.ส. โอนเงินค่าสินไหมประกันภัยข้าวนาปีและข้าวโพดเลี้ยงสัตว์ ปีการผลิต 2564 กว่า 1,500 ล้านบาท
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ได้ใช้ระบบการประกันภัยข้าวนาปีและข้าวโพดเลี้ยงสัตว์ เพื่อเป็นเครื่องมือคุ้มครองความเสียหายจากกรณีเกิดภัยธรรมชาติ ช่วยเหลือเกษตรกรในการสร้างภูมิคุ้มกันและบริหารจัดการความเสี่ยงด้านการผลิต โดยมีเป้าหมายในการทำประกันภัยบนพื้นที่การเกษตรทั่วประเทศกว่า 46 ล้านไร่ คุ้มครองความเสียหายจากภัยธรรมชาติ 7 ภัย ได้แก่ น้ำท่วม ภัยแล้ง ลมพายุ ภัยหนาว ลูกเห็บ ไฟไหม้และช้างป่า ปัจจุบันได้จ่ายค่าสินไหมทดแทนประกันภัยข้าวนาปีไปแล้ว จำนวน 12 ครั้ง เป็นเงินกว่า 1,522 ล้านบาท พื้นที่เสียหาย 1.2 ล้านไร่ ขณะที่ประกันภัยข้าวโพดเลี้ยงสัตว์ จำนวน 8 ครั้ง เป็นเงิน 34 ล้านบาท พื้นที่เสียหาย 22,945 ไร่ มีเกษตรกรได้รับประโยชน์รวมกว่า 113,931 รายสำหรับโครงการประกันภัยข้าวนาปี ให้วงเงินคุ้มครองจำนวน 1,260 บาทต่อไร่ ส่วนโครงการประกันภัยข้าวโพดเลี้ยงสัตว์ 1,500 บาทต่อไร่ เมื่อเกษตรกรผู้ทำประกันภัยได้รับความเสียหาย และแจ้งความเสียหายที่สำนักงานเกษตรอำเภอในพื้นที่ เพื่อประเมินความเสียหาย และจะได้รับการพิจารณาจ่ายค่าสินไหมภายใน 15 วัน เข้าบัญชีเงินฝากของเกษตรกรโดยตรงปีการผลิต 2564 มีเกษตรกรให้ความสนใจทำประกันภัยข้าวนาปี จำนวน 3.59 ล้านราย พื้นที่การเกษตรกว่า 43 ล้านไร่ และประกันภัยข้าวโพดเลี้ยงสัตว์ จำนวน 96,620 ราย พื้นที่การเกษตรกว่า 1.5 ล้านไร่ ช่วยสร้างภูมิคุ้มกันในการบริหารจัดการความเสี่ยงด้านการผลิตได้เป็นอย่างดี โอกาสนี้ ธ.ก.ส.ขอเชิญชวนเกษตรกรเข้าร่วมโครงการดังกล่าว เพราะจะเป็นประโยชน์ โดยเฉพาะในสถานการณ์การเปลี่ยนแปลงด้านภูมิอากาศโลกที่มีแนวโน้มรุนแรงและมีความถี่มากขึ้น